Driejarige ‘cowboy’ sterf in fratsongeluk op plaasA.J. Greyling. Foto’s: Verskaf. A.J. Greyling, ŉ driejarige seuntjie van die Wes-Kaap, is Woensdag tydens ŉ fratsongeluk op sy oupa se plaas doodgery. Sy pa Jaco “Tula” Greyling het Vrydag aan Maroela Media gesê A.J. het oudergewoonte die middag tyd saam met sy oupa, aan wie hy baie geheg was, spandeer. Sy oupa se plaas, Wilgevlei in Botha, is sowat 14 km van sy ouers se plaas af geleë. AJ, sy tweelingsussie Jané, en eenjarige boetie Hendrik, het in die middae ná kleuterskool daar gaan kuier terwyl Greyling en sy vrou Riana, by die werk was. “A.J. was sy oupa se skaduwee,” het Greyling gesê. “Hy is Woensdagmiddag saam met my skoonpa om te gaan pars op die plaas Eilande in Breërivier.” Hy het gesê dit is nie presies duidelik wat gebeur het nie, want niemand het iets gesien nie, maar hulle vermoed A.J. het moontlik van die trekker waar sy oupa was, na die bakkie geloop om sy waterbotteltjie te gaan haal. “Toe hy terugkom het hy anderkant die parswa gaan staan,” het Greyling vertel. “Ons vermoed hy het gestruikel en onder die parswa beland toe die trekker skielik wegtrek. Die parswa se wiel het oor hom gery.” A.J. se oupa het met hom na die naaste hospitaal gejaag, waar hy met sy aankoms dood verklaar is. Greyling het gesê dit is vir almal baie swaar. “Hy en sy oupa was baie geheg aan mekaar. Dit was ŉ nare ongeluk.” Die Greyling-gesin. Jané en A.J. sit op pa Jaco se skoot, en Hendrik op ma Riana sin. Hy het gesê die familie het ŉ goeie ondersteuningnetwerk en word deur hul vriende, familie en predikant bygestaan. “Ons word oorval met boodskappe van medelye van heinde en ver wat ons dra deur die moeilike tyd,” het hy bygevoeg. A.J. sal onthou word as ŉ “sonskynkind” met ŉ klein hartjie wat baie lief was vir diere en die buitelewe. “Hy was veral baie lief vir perde. Hy het gereeld diereprogramme op televisie gekyk en sou ons vra om die televisie af te skakel as die diere seerkry. Sy gunsteling fliek was oor die perd Spirit.” Hy is ook ŉ klein cowboy genoem en het gereeld so aangetrek. “Dit kon hoe warm wees, maar hy wou sy stewels, denim en hoed dra.” A.J. word Saterdag om 09:30 op die familieplaas Wilgevlei te ruste gelê. ’n Gedenkdiens sal daarna om 11:00 in die NG kerk Worcestervallei gehou word. Greyling het namens die gesin en familie almal vir hul liefde en ondersteuning bedank. “Daar het so baie boodskappe en oproepe gekom dat dit onmoontlik is om almal persoonlik te bedank, maar ons wil dankie sê daarvoor want dit vat die seer so bietjie weg en versterk ons vertroue dat Hy ons sal dra,” het hy gesê. Greyling het gesê die polisie het reeds die ondersoek afgelas en geen verdere stappe gaan gedoen word nie.